Broj: 711-I-1629-P-140/20-04-08

Zagreb, 25. rujna 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnika Damira Lneničeka, gradonačelnika Grada Daruvara,** na 99. sjednici, održanoj 25. rujna 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Damira Lneničeka, gradonačelnika Grada Daruvara, povodom navoda iz prijave kojima se ukazuje na netransparentno zapošljavanje, osvećivanje vezano za stranačku pripadnost te zapošljavanje nekompetentnog kadra, neće se pokrenuti, s obzirom da je prijava općenita te okolnosti koje se navode u podnesenoj prijavi ne upućuju na moguću povredu odredbi ZSSI-a počinjenu od strane navedenog dužnosnika.**

Obrazloženje

Protiv dužnosnika Damira Lneničeka, gradonačelnika Grada Daruvara, podnesena je dana 1. ožujka 2020.g. neanonimna prijava, koja je u knjizi ulazne pošte Povjerenstva zaprimljena pod brojem: 711-U-1988-P-140/20-01-1 te je povodom iste otvoren predmet broj: P-140/20.

U predmetnoj prijavi se u bitnome ukazuje na netransparentno zapošljavanje, osvećivanje vezano uz stranačku podobnost te zapošljavanje nekompetentnog kadra.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Sukladno članku 39. stavku 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da Damir Lneniček obnaša dužnost gradonačelnika Grada Daruvara, počevši od 8. lipnja 2017.g. te je stoga povodom obnašanja navedene dužnosti obvezan postupati sukladno odredbama ZSSI-a.

S obzirom da je podnesena prijava općenita te se u istoj ne navode nikakve konkretne okolnosti, niti se navodi kojim postupanjem dužnosnika je došlo do moguće povrede ZSSI-a, Povjerenstvo je podnositelju prijave dana 1. lipnja 2020.g. te ponovno 29. lipnja 2020.g. uputilo e-mail kojim ga je pozvalo da dodatno navede na zapošljavanje kojih osoba se prijava odnosi te koje okolnosti upućuju na povezanost navedenih osoba s dužnosnikom Damirom Lneničekom.

Budući da do dana donošenja ove odluke, podnositelj prijave nije dopunio prijavu i dostavio tražene podatke, Povjerenstvo povodom zaprimljene prijave nije steklo saznanja koja bi upućivala na moguću povredu odredbi ZSSI-a počinjenu od strane dužnosnika Damira Lneničeka.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Damir Lneniček, elektroničkom dostavom
2. Podnositelj prijave, e-mailom
3. Objava na internetskoj stranici Povjerenstva
4. Pismohrana